Kaljulaid ütles pärast tänast kohtumist peaministriga, et minister peab jälgima seadusi ja kui ta seda ei tee, siis ta läheb Eesti õigusriigi vastu.

"Õnneks näitas eelmine nädal, et Eesti õigussüsteem, meie institutsioonid ja demokraatia toimivad ning sellised katsed ei lähe läbi. Kuid isegi katse seda teha on lubamatu ning selliseid samme astuv minister ei sobi vabariigi valitsuse liikmeks," sõnas president.

Ta lisas, et selle üle, milline on vabariigi valitsuse koosseis, otsustab parlament.

Kaljulaidi sõnul arutasid nad Ratasega tänasel kohtumisel küll paljudel teemadel, kuid keskseks küsimuseks oli siiski eelmisel nädalal politseijuht Elmar Vaheri tagandamiskatse ümber toimunu, milles olid osalised rahandusminister Martin Helme ja siseminister Mart Helme.

Kaljulaid ja Ratas kohtusid täna kell 18 presidendi kutsel.